钦定古今图书集成/方舆汇编/职方典/第1085卷 > 《松隐岩记》前人
## 钦定古今图书集成/方舆汇编/职方典/第1085卷 > 《松隐岩记》前人

岩在城山，俗曰青山岩。林艾轩先生讲学于此，朱文
公常在焉。岩左有艾轩、林亦之、陈藻三先生祠。克庄
为之《记》曰：“出熙宁桥南行二十里，城山在焉，望之紫
翠崒屼，欲与壶山差肩。其下平畴沃野，清泉茂树，环
而家者千数。百年之旧族，当世之显人，不在东家而
在西邻也。其父兄隆儒而严于教，其子弟力学而工”
于文，立声名，取科级，榜不绝书。有贵为从橐者，魁多
士也。人徒见其人物之极盛，而未知其为师友之馀
泽，此三先生祠之所由作也。初，艾轩去网山嗣讲业，
网山卒，乐轩嗣焉。而林侯肃翁又受业于乐轩者。下
车首为学者言：“三先生之学，自南渡后，周、程中歇，朱、
张、未张，以经行倡东南，使诸生涵泳”体践，知圣贤之
心不在于训诂者，自艾轩始。疑洛学不好文词，汉儒
未达性命，使诸生融液通贯，知性与天道不在文章
之外者，自网山、乐轩始。盖网山论著，酷似艾轩，乐轩
又加雄放焉。其卫吾道辟异端甚严。尝铭某人云：“佛
入中原祭礼荒，胡僧奏乐孤子忙，里人化之。”使网山
乐轩而用于世，所立“岂在艾轩下哉？”听者竦然，如睹
三先生之容。侯复叹曰：“吾徒讲疑于是，游息于是。岁
月几何，泉石鱼鸟，历历可识，而先师已远不可见矣。”
则又忾然有祠三先生之意。山绝巅有精舍，新祠在
其左，俯瞰国清塘，水光山色，横陈于前。乃像衣冠，乃
集衿佩。以淳祐四年甲辰，躬行祼献之礼，序饮而退，
命予记之。余不识三先生，而于艾轩累世通家也；于
网山绮伯，童子师也；于侯友也。侯为予言，“近世诸儒
略通体用，此皆莫敢望。”乐轩侯尝秉笔玉堂，贵近矣，
顾惓惓于畴昔传道授业解惑之匹夫，往往见于羹
墙，所谓心悦而诚服之者欤！艾轩林氏，名光朝，字谦
之；网山月鱼林氏，名亦之，字学可；横塘乐轩陈氏，名藻，字元洁，侯名希逸，与网山俱福清人，乐轩由长乐
侨寓福清云。